Hétvégére lezárják a ferihegyi gyorsforgalmi utat
Megváltozik számos, a kőbánya-kispesti buszvégállomásról induló járat útvonala és a 3-as metró menetrendje is.
A Sibrik Miklós úti felüljáró felújításának újabb ütemében elbontják az elhasználódott tartóelemeket. Emiatt péntekre virradóra a városközpont felé egyirányúsítják a Ferihegyi repülőtérre vezető útnak a Lehel utca és a buszterminál közötti szakaszát. Pénteken 22 órától vasárnap 18 óráig pedig teljesen lezárják ugyanezt a szakaszt, a forgalmat pedig elterelik – közölte az MTI-vel a Budapesti Közlekedési Központ (BKK).

Hétfőre, azaz 16-ára, valamint 19-ére és 22-ére virradó éjjel a Sibrik Miklós úti felüljárót zárják le teljes szélességében. Szombaton és vasárnap a 3-as metró menetrend szerint közlekedik, de a Határ úti állomáson másik szerelvényre kell átszállni reggel 6 és este fél 11 között. Ugyanebben az időszakban a 200E reptéri busz terelt útvonalon közlekedik.

A munkálatok miatt csütörtökön, vasárnap, 18-án és 21-én este 10 órától üzemzárásig módosított útvonalon közlekedik a 68-as, a 85-ös, a 98-as, a 151-es, a 202E, valamint éjszaka a 909-es és a 968-as járat. A felüljáró felújítását áprilisban kezdték és várhatóan 2016 első feléig tart.
Belföld